Læs også : Politisk flertal i Danmark: Lad os dyrke vores egen cannabis

Der findes endnu ingen konkrete politiske forslag om, hvordan en eventuel cannabisproduktion i Danmark kunne se ud, men Dorthe Porskær Winther ser alligevel store perspektiver i at lægge en eventuel produktion på danske småøer.

- Vores øer er jo omkranset af hav og ligger i forvejen lidt afsides, så vi er mere beskyttet i forhold til sikkerhed og tyveri.

- Jeg tror også, det ville skabe mere liv på småøerne. Specielt hvis en eventuel forarbejdning af cannabisen også kunne lægges på forskellige småøer. Det ville både skabe omsætning og flere arbejdspladser, siger Dorthe Porskær Winther.

Alternativet har tidligere foreslået cannabis-produktion

At placere en eventuel cannabisproduktion på danske småøer er ikke en ny tanke. Tilbage i marts foreslog Alternativet at lave cannabislandbrug på danske småøer.

- Der ligger masser af potentiale på øerne. Det er vores opgave at skabe nogle rammer, så de mennesker, som bor der, kan udvikle sig selv og øerne endnu mere, sagde Nikolaj Amstrup til DR i marts, da han blev spurgt til cannabis-produktion på danske småøer.

Når der på et tidspunkt forventes at komme konkrete forslag til cannabis-produktion i Danmark, så ser Dorthe Porskær Winther gerne, at de relevante styrelser og politikere ringer til hende.